**ការសម្ភាសរបស់ ពៅ មន្នី**

ក៖ អ្នកសម្ភាសឈ្មោះ ហែម សីហា ខ៖ អ្នកត្រូវបានសម្ភាសឈ្មោះ ពៅ មន្នី

ការសង្ខែបពីការសម្ភាសឈ្មោះ ពៅ មន្នី

(ការសង្ខែបពីខ្ញុំបាទ សីហា ខ្ញុំដឹងថាអ្វីទាំងអស់ដែលលោកអ៊ុំស្រី បានចែកចាយជាមួយខ្ញុំបាទ គឺជាការពិតដែលបានកើតឡើងក្នុងឆាកជីវិតរបស់អ៊ុំស្រីមែន។ ខ្ញុំពិតជាមានអារម្មណ៍ក្តុកក្តួលនៅពេលបានដឹងជីវប្រវត្តិដ៏កំសត់របស់អ៊ុំស្រី និង​ក្រុមគ្រួសាររបស់លោកអ៊ុំ ជាពិសេសនៅពេលដែលខ្ញុំបានដឹងថា សឹងតែពេញមួយជីវិតរបស់អ៊ុំស្រី គឺជួបតែរឿងពិបាកៗ ឧបសគ្គមិនចេះចប់មិនចេះហើយ។ ប៉ុន្តែទោះបីជាបានជួបនូវរឿងពិបាកៗដ៏ច្រើនក្នុងជីវិតក៏ពិតមែន តែអ៊ុំស្រីមិនដែលរាថយនូវរឿងទាំងអស់នោះដែរ គឺអ៊ុំស្រីជំនះលើវាគ្រប់ពេលវេលាទាំងអស់។ ហើយមានរឿងមួយទៀតដែលធ្វើឲខ្ញុំបាទ មានសេចក្តីអំណរចំពោះអ៊ុំស្រីនោះ គឺអ៊ុំស្រី​ និង ក្រុមគ្រូសាររបស់អ៊ុំស្ទើរទាំងអស់បានស្គាល់ដំណឹងល្អរបស់ព្រះយេស៊ូវគ្រីស្ទ ហើយអ៊ុំស្រី​ និង ក្រុមគ្រូសារបាននឹងកំពុងរស់នៅដោយព្យាយាមគោរពបទបញ្ញាតិរបស់ព្រះយេស៊ូវគ្រីស្ទ។)

ក៖ ជំរាបសួរលោកអ៊ុំស្រី!

ខ៖ ច៎ា!

ក៖ ខ្ញុំបាទឈ្មោះ ហែម សីហា នឹងធ្វើបទសម្ភាសអ៊ុំស្រីម្នាក់ ដែលសព្វថ្ងៃគាត់កំពុងរស់នៅ ភូមិ ដំណាក់ធំ១ សង្កាត់ ស្ទឹងមានជ័យ ខណ្ឌ ស្ទឹងមានជ័យ នៅក្នុងរាជធានីភ្នំពេញ ហើយថ្ងៃនេះដែលត្រូវនិងថ្ងៃទី២៣ ខែ ៧ ឆ្នាំ ២០១៨។ អត់ទោសលោកអ៊ុំស្រី តើលោកអ៊ុំស្រីមានឈ្មោះអ្វីដែរ ឈ្មោះលោកអ៊ុំទៅតាមអត្តសញ្ញាណបនលោកអ៊ុំ?

ខ៖ ច៎ា! ខ្ញុំឈ្មោះ ពៅ មន្នី។

ក៖ ហើយលោកអ៊ុំស្រីមានឈ្មោះហៅក្រៅទេលោកអ៊ុំ?

ខ៖ អត់មានផង។

ក៖ អញ្ជឹងអត់មានឈ្មោះគេហៅលេងក្រៅផ្លូវការទេ?

ខ៖ គេហៅថាយាយនីៗ។

ក៖ អ៎! យាយនីៗ។

ខ៖ ច៎ា!

ក៖ បាទ!ៗ។ ហើយលោកអ៊ុំមានអាយុប៉ុន្មានហើយឆ្នាំនេះលោកអ៊ុំ?

ខ៖ ខ្ញុំអាយុ៧០ហើយ។

ក៖ ៧០។

ខ៖ ច៎ា!

ក៖ លោកអ៊ុំកើតនៅអ៊ឺ! ខែណា? ថ្ងៃណា? ឆ្នាំណាដែរលោក?

ខ៖ ឆ្នាំហាប៉ុន្មានទេនេះ សែ?

ក៖ មួយពាន់ប្រាំបួនរយសែជាងអញ្ជឹង?

ខ៖ ច៎ា!ៗ។

ក៖ អញ្ជឹងដឹងតាអាយុ៧០?

ខ៖ ច៎ា!ៗ ឆ្នាំច។

ក៖ ឆ្នាំចសត្វអីគេលោកអ៊ុំ?

ខ៖ សត្វឆ្កែ។

ក៖ ហើយអត់ទោសលោកអ៊ុំស្រី តើលោកអ៊ុំស្រីមានទីកន្លែងកំណើតហ្នឹងនៅភូមិណា? ឃុំណា? ស្រុកណា? ខេត្តណាដែរលោកអ៊ុំ?

ខ៖ ស្រុកកំពុងរោទិ៍!

ក៖ ស្រុក កំពុងរោទិ៍!

ខ៖ ខេត្ត ស្វាយរៀង។

ក៖​ ចុះភូមិ ឃុំ លោកអ៊ុំមានស្គាល់អត់?

ខ៖ រាជមន្ទី។

ក៖ ចុះឃុំ?

ខ៖ រាជមន្ទីដែរ។

ក៖ បាទ!ៗ លោកអ៊ុំ ហើយលោកអ៊ុំស្រីមានបងប្អូនប៉ុន្មាននាក់?

ខ៖ ខ្ញុំមានបងប្អូន១០នាក់។

ក៖ បងប្អូន១០ ហូ៎! ច្រើន។

ខ៖ ច៎ា!

ក៖ ហើយលោកអ៊ុំស្រីត្រូវជាកូនទីប៉ុន្មានដែរក្នុងក្រុមគ្រួសារលោកអ៊ុំ?

ខ៖ កូនទី៦។

ក៖ កូនទី៦ តើលោកអ៊ុំស្រីនៅចាំឈ្មោះបងប្អូនរបស់លោកអ៊ុំស្រីទាំងអស់ទេលោកអ៊ុំ?

ខ៖ ចាំតើ!

ក៖ សំលោកអ៊ុំជួយប្រាប់ឈ្មោះពួកគាត់ទាំងអស់បានទេលោកអ៊ុំ?

ខ៖ បងបង្អស់ឈ្មោះ ពៅ ស៊ីនួន បន្ទាប់មកពៅ ជន ពៅ យ៉ា ហើយ ពៅ ស៊ីយុន ហើយនិង ពៅ មន្នី ហើយបន្ទាប់មកនិង ពៅ សុនហាក់ ពៅ សុនហេង ហើយនិង ពៅ ផល្លា ពៅ សំអូន។

ក៖ បាទ! អរគុណច្រើនលោកអ៊ុំ។ ហើយលោកអ៊ុំស្រីមាននៅចាំសាច់រឿងខ្លះៗពីពួកគាត់ទេ ពេលដែលលោកអ៊ុំរស់នៅជាមួយពួកគាត់? ចងចាំអំពីអនុសាវរីយ៍អីពេលនៅជាមួយគ្នា?

ខ៖ ចាំតើ! ឥឡូវហ្នឹងគាត់ស្លាប់អស់ប៉ុន្មាននាក់ហើយនៅសល់តែ៦នាក់។

ក៖ ប្រាំមួយនាក់ទាំងលោកអ៊ុំ?

ខ៖ ស្លាប់ជំនាន់លុននល់អស់ពីរ នៅអ៊ឺ! ក្រោលគោគាត់ធ្វើទាហាន។

ក៖ បាទ!ៗ លោកអ៊ុំ។

ខ៖ គាត់ធ្វើទាហានលុននល់។

ក៖ ហើយពេលដែលលោកអ៊ុំស្រីរស់នៅជាមួយពួកគាត់កាលពីនៅក្មេងៗហ្នឹង អ៊ុំចូលចិត្តធ្វើអីជាមួយពួកគាត់ហ្នឹង?

ខ៖ មានធ្វើអីទេ ធ្វើស្រែធ្វើអីហ្នឹងមានធ្វើអី។

ក៖ អត់ធ្លាប់នាំគ្នាដើរលេងទៅណាអីទេ?

ខ​៖ អត់ទេ មិនដែលបានដើរផងកាលហ្នឹង ស្រុកពីដើមមានបានដើរទេ។

ក៖ មិនដូចសម័យយើងឥឡូវណា!

ខ៖ ច៎ា! កាលឆ្នាំ៧០ (១៩៧០) ហ្នឹងខ្ញុំមានប្តីបាត់ហើយហ្នឹង។

ក៖ បាទ!ៗ អ៊ុំស្រី។ តើនៅពេលនេះបងប្អូនរបស់លោកអ៊ុំស្រីដែលគាត់នៅរស់ហ្នឹង គាត់រស់នៅណាដែរ? ហើយគាត់ធ្វើការអីខ្លះលោកអ៊ុំ?

ខ៖ គាត់រស់នៅច្បារអំពៅ ហើយស្លាប់ ហើយមួយទៀតនៅស្វាយរៀង មួយទៀតនៅទីរួមខេត្តនិងដែរ។

ក៖ អ៎!

ខ៖ ហើយក្រៅពីហ្នឹងនៅស្រែទាំងអស់នៅស្រុកកំពុងរោទិ៍។

ក៖ ហើយគាត់ធ្វើការងារអីខ្លះដែរលោកអ៊ុំ?

ខ៖ មួយធ្វើពេទ្យស្រុក កំពុងរោទិ៍ ពេទ្យរបេង!

ក៖ ពេទ្យរបេង!

ខ៖ ឈ្មោះ ពៅ ណារិន។

ក៖ ចុះអ្នកផ្សេងទៀតគាត់ធ្វើការអីដែរ?

ខ៖ ធ្វើតើ ដាអីធ្វើខាងស្អី ខាងធនាគារ។

ក៖ ពួកគាត់មានការងារល្អៗធ្វើតើលោកអ៊ុំន៎! អត់ទោសតើម្តាយរបស់លោកអ៊ុំស្រីគាត់មានឈ្មោះអីដែរលោកអ៊ុំ?

ខ៖ ពៅសាន្ត អ៎! ប៉ែន សាន្ត។

ក៖ ចុះឪពុករបស់លោកអ៊ុំវិញ?

ខ៖ ពៅ អ៊ូ។

ក៖ ហើយសព្វថ្ងៃពួកគាត់ទាំងពីរនាក់អ៊ឺ! នៅរស់ទាំងពីរឬក៏?

ខ៖ ស្លាប់អស់ហើយ។

ក៖ ស្លាប់អស់ហើយ។

ខ៖ ស្លាប់តាំងពីឆ្នាំរោងមុនយូរហើយ លិចទឹកមកច្រើនពេក គាត់ស្លាប់ទៅតាខ្ញុំឪខ្ញុំ។

ក៖ គាត់ស្លាប់ដោយទឹកជំនន់អញ្ជឹង!

ខ៖ ច៎ា! ទឹកជំនន់ឆ្នាំរោង។

ក៖ អត់មានអ្នកណាជួយគាត់។ ហើយពេលដែលគាត់ទទួលមរណៈភាពហ្នឹង គាត់មានអាយុប៉ុន្មានដែរលោកអ៊ុំ?

ខ៖ គាត់អាយុប៉ែតជាង គាត់បងស្តេច។

ក៖ អញ្ជឹងប៉ាម៉ាក់លោកអ៊ុំ គាត់ខូចអាយុខ្ទង់ប៉ែតអញ្ជឹង?

ខ៖ ច៎ា! ហើយបើម៉ែខ្ញុំស្លាប់តាំងអាយុសែជាង ព្រោះគាត់កូនញឹកពេក។

ក៖ អូ៎!

ខ៖ បីឆ្នាំពីៗ អញ្ជឹងវាខ្សោយខ្យល់គស្លាប់តែម្តង។

ក៖ គាត់កូនច្រើនដែរដល់តាដប់នាក់អញ្ជឹង។ ហើយលោកអ៊ុំស្រីមានដឹងថាពួកគាត់មានអ៊ឺ! កើតនៅឆ្នាំណាដែរលោកអ៊ុំ? ឪពុកម្តាយ?

ខ៖ មិនស្គាល់ទេ!

ក៖ អត់ដឹងដែរអញ្ជឹង!

ខ៖ ច៎ា! ចុះមានដឹងថាស្រុកកំណើតរបស់ប៉ាម៉ាក់របស់លោកអ៊ុំស្រីនៅដែរលោកអ៊ុំ?

ខ៖ នៅស្រុកស្រែ​ហ្នឹង នៅខាងបន្ទាយគ្រាំ នៅស្រុក កំពុងរោង។

ក៖ ខេត្តអ៊ឺ! ខេត្តអីគេដែរ?

ខ៖ ស្វាយរៀង។

ក៖ ស្វាយរៀង។

ខ៖ ម្តាយខ្ញុំ​ ប៉ែន សាន្ត គាត់នៅស្រុក រាជមន្ទីរ ឃុំ រាជមន្ទីរ ស្រុក ស្វាយរៀងដូចគ្នាដែរ ស្រុក កំពុងរោង ខេត្ត ស្វាយរៀងដែរ។

ក៖ បាទ!ៗ។ ហើយប៉ានៅហ្នឹងដែរ?

ខ៖ ច៎ា!

ក៖ អត់ទោសលោកអ៊ុំស្រីអ៊ឺ! ឪពុករបស់លោកអ៊ុំស្រី គាត់ធ្លាប់ប្រកបមុខរបរអីដែរកាលគាត់មានជីវិតរស់នៅ?

ខ៖ គាត់ធ្វើស្រែ ធ្វើស្រែហ្នឹងមានធ្វើអីផង។

ក៖ អត់មានអីក្រៅពីស្រែចំការហ្នឹងទេលោកអ៊ុំន៎!?

ខ៖ ច៎ា!

ក៖ ចុះគាត់ជាមនុស្សបែបណាដែរលោកអ៊ុំ?

ខ៖ គាត់ជាមនុស្សកាចដែរឪខ្ញុំ។

ក៖ កាច!

ខ៖ ហូបស្រាណាស់ ធ្វើបាបកូនសឹងអីហ្នឹង។

ក៖ គាត់ធ្វើបាបហ្នឹងពេលដែលគាត់ផឹកស្រារឺក៏?

ខ៖ ច៎ា! គាត់ហូបស្រាខ្ញុំចេះតែខ្លាចគាត់ដែរហ្នឹង។

ក៖ ស្រាចូលខ្លួនគាត់កាចអញ្ជឹង។ ចុះម្តាយលោកអ៊ុំស្រីវិញគាត់ធ្លាប់ប្រកបមុខរបរអីដែរដើម្បីចិញ្ចឹមគ្រួសារ?

ខ៖ គ្មានទេ គាត់ធ្វើតែស្រែ ហើយមើលតាកូនហ្នឹង កូនញឹកពេកគាត់ស្លាប់ ស្លាប់នៅពេលខ្ញុំនៅហ្នឹងនែ៎! នៅហ្នឹងខ្ញុំធ្វើការនៅហ្នឹងដែរតើនៅកោះពេជ្យ។

ក៖ បាទ! លោកអ៊ុំស្រី។ ហើយគាត់ជាមនុស្សបែបណាដែរម្តាយរបស់លោកអ៊ុំ?

ខ៖ មនុស្សដូចយើងធម្មតាហ្នឹង។

ក៖ គាត់ចូលចិត្តច្រៀងអីពេលទំនេរ?

ខ៖ អត់មានច្រៀងផងគាត់ចាស់ជំដើមហ្នឹង។

ក៖ ចាស់ៗពីមុនឃើញអាសាសឹងអី គាត់ច្រៀងបទបុរាណអីពិរោះៗណាស់!

ខ៖ ហ្នឹងហើយ!

ក៖ តែម៉ាក់លោកអ៊ុំអត់សូវចូលចិត្តច្រៀងលេងទេមើលទៅ?

ខ៖ ខ្ញុំមិនសូវដឹងដែរកាលហ្នឹងគាត់ស្លាប់ចោលខ្ញុំអាយុ១០ឆ្នាំ។

ក៖ អ៎!

ខ៖ ខ្ញុំនៅតូចដែរ។

ក៖ បាទ!ៗ លោកអ៊ុំស្រីអរគុណច្រើន ហើយលោកអ៊ុំស្រីនៅចាំសាច់រឿងពីឪពុកម្តាយរបស់លោកអ៊ុំខ្លះៗទេលោកអ៊ុំ? ពេលដែលគាត់នៅរស់?

ខ៖ គាត់ចេះតែប្រាប់កូនដែរឲខំរកស៊ីកូនអើយទាន់ខ្លួននៅក្មេងណា ពេលឪពុកស្លាប់ទៅប្រយ័ត្នកូនពិបាក ហើយពិបាកមែន ដូចថាយើងមិនសូវចេះអីចឹងណា រៀនមិនសូវចេះខ្ញុំរៀនថ្នាក់តិចដែរហ្នឹង។

ក៖ សម័យហ្នឹងមានសាលារៀនដែរ?

ខ៖ មានតើត្រឹមថ្នាក់ទី៨។

ក៖ ថ្នាក់ទី៨ បាទ!ៗ អរគុណច្រើនលោកអ៊ុំ។ ហើយប៉ាម៉ាក់លោកអ៊ុំស្រីធ្លាប់និយាយរឿងរបស់ពួកគាត់ កាលពីគាត់នៅក្មេងៗប្រាប់ឲលោកអ៊ុំស្តាប់ខ្លះទេលោកអ៊ុំ?

ខ៖ ច៎ា! គាត់ជំនុំខ្ញុំថា គាត់រកស៊ីកូនចៅអើយខំរកស៊ី ឪពុកហត់ណាស់ខំរកចិញ្ចឹមកូនអញ្ជឹងហា៎! កូនខំរកស៊ីខ្លាចពិបាក នៅពេលនេះម្តាយខ្ញុំខ្យល់គស្លាប់ទៅ។

ក៖ បាទ!ៗ អរគុណច្រើនលោកអ៊ុំ។ ចុះតើអ៊ឺ! លោកអ៊ុំស្រីនៅចាំឈ្មោះជីដូនជីតារបស់លោកអ៊ុំទេ?

ខ៖ អត់ចាំផង។

ក៖ ដូចជាឪពុករបស់ម្តាយលោកអ៊ុំ តាយាយជីដូនជីតា?

ខ៖ អត់ស្គាល់ផង!

ក៖ អត់ស្គាល់ឈ្មោះពូកគាត់ទេអញ្ជឹងលោកអ៊ុំន៎!?

ខ៖ ច៎ា! គ្រាន់តែលឺគេនិយាយថាឈ្មោះ តា សុខ ឪមីតាអ៊ុំហ្នឹង។

ក៖ តា សុខ! ចុះជីដូន? ធ្លាប់មានលឺគេនិយាយប្រាប់ល្ហៀងៗខ្លះទេលោកអ៊ុំ?

ខ៖ ភ្លេចអស់ហើយ។

ក៖ អត់ស្គាល់ជីដូនជីតា អញ្ជឹងលោកអ៊ុំអត់ស្គាល់អញ្ជឹងប្រហែលអត់ដឹងពួកគាត់ ស្រុកកំណើតពួកគាត់នៅណាទេ?

ខ៖ គាត់នៅជាមួយគ្នាហ្នឹង តែក្មេងកាលម្តាយស្លាប់ហ្នឹង ខ្ញុំទើបតែ១០ឆ្នាំវាមិនដឹងផងនៅក្មេងដែរ។ ម៉ែខ្ញុំស្លាប់យូរហើយអាយុ៤០ស្លាប់។ ឪពុកមានប្រពន្ធចុងទៀត។

ក៖ ហើយឪពុកម្តាយរបស់លោកអ៊ុំស្រីធ្លាប់និយាយរឿងជីដូនជីតាឲស្តាប់អត់?

ខ៖ មិនដែរនិយាយផងហ្នឹង។

ក៖ អញ្ជឹងបានអត់ស្គាល់អត់ដឹងពីពត៌មានរបស់ពួកគាត់។

ខ៖ ច៎ា! មិនសូវដឹង។

ក៖ គួរឲសោកស្តាយដែរយើងអត់ដឹងពីជីដូនជីតារបស់យើង។ ហើយលោកអ៊ុំស្រីមករស់នៅអ៊ឺ! ភ្នំពេញហ្នឹងរយៈពេលយូរប៉ុណ្ណាហើយលោកអ៊ុំ?

ខ៖ ខ្ញុំមកនៅជិត២០ឆ្នាំហើយយ៉ាង គ្រាន់តាមកហ្នឹងគ្រាន់តែមកបន្ទប់ហ្នឹង១០ឆ្នាំហើយនេះ!

ក៖ អូ៎! ១០ឆ្នាំហើយ។

ខ៖​ តាសំ សុផន គាត់ឌុបមកនៅហ្នឹង កាលហ្នឹងគាត់ធ្វើផ្ទះហ្នឹងណា ផ្ទះតាសំ សុផនតើហ្នឹងតែឥឡូវគាត់លក់ឲគេ។

ក៖ អញ្ជឹងផ្ទះនេះលោកអ៊ុំជួលគេលោកអ៊ុំ?

ខ៖ ជួលគេមួយខែ៥០តើ។

ក៖ មួយខែ៥០។ ស្មានតែផ្ទះលោកអ៊ុំផ្ទាល់ខ្លួន!

ខ៖ មិនមែនទេ ជួលគេតាអីមុខជួលថ្លៃជាងខ្ញុំ គាត់ដល់តា៧០ន៎! ខាងក្រោយវាថោក។

ក៖ ហើយលោកអ៊ុំស្រីមានសាច់ញាតិដ៏ទៀតរស់នៅក្រៅប្រទេសទេលោកអ៊ុំ? អត់មានទេលោកអ៊ុំ?

ខ៖ អត់មានផង។

ក៖ ហើយស្វាមីរបស់លោកអ៊ុំស្រី គាត់មានឈ្មោះអីដែរលោកអ៊ុំ?

ខ៖ ឈ្មោះអ៊ឺ! ឃួន សាម៉ន់។

ក៖ ហើយលោកអ៊ុំស្រីបានរៀបអាពាហ៍ពិពាហ៍ ជាមួយនិងគាត់ហ្នឹងតាំងពីថ្ងៃណា? ខែណា? ឆ្នាំណាដែរលោកអ៊ុំ?

ខ៖ ការតាំងពីមុនឆ្នាំ៧០មកម្លេះ រួចហើយបានកូនពីរនាក់អញ្ជឹងទៅរួចហើយក៏បែកគ្នាឆ្នាំ៧៣ បែកគ្នានៅស្គុននេះ ឪពុកបង្ខំគាត់ធ្វើទាហាន បែកគ្នាអញ្ជឹងទៅដល់តាពេល៧៥ ខ្ញុំបានគ្រួសារមួយទៀតនេះប៉ាអានេះ។

ក៖ អូ៎! លោកអ៊ុំ។

ខ៖ ច៎ា! តាសំ សុផន បងប្អូនតាសំ សុផនហ្នឹង បានកូនប្រាំមួយនាក់ការក្រោយហ្នឹង។

ក៖ អូ៎! មុនបានពីរនាក់?

ខ៖ ច៎ា! នៅនោះនៅស្រុកបែកចានស្រុកឪវា។

ក៖ អ៎! បែកចាន! អូ៎! អញ្ជឹងដូចជាអាពាហ៍ពិពាហ៍ដែលលោកអ៊ុំរៀបចំឡើងក្រោយហ្នឹង ឪពុកម្តាយអ្នកផ្សុំផ្គុំឲរឺក៏?

ខ៖ អត់ទេការបែកភ្នំពេញហើយការនៅស្រុកយើង ការមានអាចារ្យមានអី។

ក៖ អាពតអ្នកចាប់?

ខ៖ អត់ទេ មិនមានអាពតទេលែងបែកអាពតហើយហ្នឹងឆ្នាំ៧៥។

ក៖ អាហ្នឹងលោកអ៊ុំអ៊ឺ! ចាប់ដៃគូរដោយខ្លួន​ឯងរឺគេចូលមក?

ខ៖ អត់ទេគេចូលសួរត្រឹមត្រូវអីចឹងទៅការ មានលោកមានអាចារ្យគេធ្វើអញ្ជឹងទៅណា។

ក៖ តែមិនមែនប៉ាម៉ាក់អ្នកផ្សុំផ្គុំឲណា?

ខ៖ អត់ទេ ឪខ្ញុំអត់ឲសោះ គាត់មិនឲទេឃើញឪអាហ្នឹងផឹកពេក គាត់មិនឲទេរួចដល់ហើយ ដល់ពេលបងខ្ញុំបង្កើតបងប្រុសខ្ញុំថា អើយយកទៅអាហ្នឹងវាស្លូតដែរ ខ្ញុំចាំតាមនេះពេលនេះគេការឲទៅ។

ក៖ អ៎! បាទ!ៗ លោកអ៊ុំ។

ខ៖ ការធម្មតាមិនមែនអាពតការទេ។

ក៖ អញ្ជឹងអ៊ឺ! អ្នកដែលផ្តើមអាពាហ៍ពិពាហ៍គឺខាងបងរបស់បងអ៊ុំស្រី។

ខ៖ ច៎ា! ឥឡូវបងស្លាប់បាត់ហើយស្លាប់ឆ្នាំទៅ។

ក៖ ហើយកាលហ្នឹងពេលហ្នឹងរៀបអាពាហ៍ពិពាហ៍ហ្នឹង អ៊ុំមានយកថ្លៃជំនូនពីគេទេ?

ខ៖ គ្មានទេ ទទេរហ្នឹង ពីព្រោះកាលហ្នឹងគាត់ជួរឃុំដែរខ្លាចគាត់ពេលនោះ យើងទឹមនឹងទៅពីភ្នំពេញហ្នឹង គាត់ថាបើមិនយកគាត់ គាត់លីមានតាមួយគាត់លីតាហ្ម៉ង។

ក៖ យកធ្វើអី?

ខ៖ គាត់ចាប់យើងលីយកទៅឲតាហ្នឹងហ្ម៉ង កាលហ្នឹងអញ្ជឹងក៏ព្រមយកទៅការទៅ។

ក៖ បាទ! អរគុណច្រើនលោកអ៊ុំស្រី។ តើលោកអ៊ុំស្រីអាចប្រាប់ខ្ញុំ ពីពេលដំបូងដែលលោកអ៊ុំស្រីបានជួបជាមួយនិងស្វាមីបានដែររឺទេលោកអ៊ុំ?

ខ៖ ច៎ា!

ក៖ មិចបានលោកអ៊ុំស្រី ហើយនិងស្វាមីលោកអ៊ុំស្រីក្រោយហ្នឹងបានជួបគ្នា ហើយបានរៀបអាពាហ៍ពិពាហ៍ជាមួយគ្នា?

ខ៖ ខ្ញុំចេញពីហ្នឹងទៅកាលហ្នឹងបែកជំនាន់លុននល់ហ្នឹងទៅៗ តាទៅដល់ផ្ទះគាត់ធ្វើឃុំទៅ ម៉ែចុងក្រោយខ្ញុំហ្នឹងជាបងគាត់ គាត់ទៅចូលដណ្តឹងស្រួលបួលទៅការ ឪខ្ញុំថាមិនឲទេ មិនឲអាហ្នឹងទេអាហ្នឹងផឹកណាស់ ដល់ពេលហើយទៅបងខ្ញុំថា ហ៊ឺ! ឲទៅហើយឯងទុកធ្វើអីឲវាមានគ្នាទៅ ខឹងខ្ញុំតើតា ដល់តាពេលរកស៊ីយូរៗលែងខឹង មកផ្ទះកូនរហូតដែរ។

ក៖ បាទ!ៗ លោកអ៊ុំ។

ខ៖ គាត់ថាបងប្អូនឯង ចុះប្រពន្ធគាត់ហ្នឹងបងបង្កើត បងប្តីខ្ញុំ។

ក៖ បាទ!ៗ ហើយលោកអ៊ុំស្គាល់គាត់បានរយៈពេលប៉ុន្មានបានព្រមរៀបអាពាហ៍ពិពាហ៍ជាមួយគាត់ហ្នឹង?

ខ៖ មានស្គាល់បានប៉ុន្មានទេ ប្រហែលជាបីបួនខែហ្នឹង ចុះវាត្រូវជាបងប្អូនដែរហ្នឹង។

ក៖ បាទ!ៗ លោកអ៊ុំ។ ហើយលោកអ៊ុំស្រីចេះអាន ចេះសរសេរភាសាបានស្ទាត់អត់លោកអ៊ុំ?

ខ៖ ចេះតើ!

ក៖ អញ្ជឹងក្រៅពីអ៊ឺ! ភាសាខ្មែរលោកអ៊ុំមានចេះភាសាអីទៀតទេ?

ខ៖ អត់ចេះទេ ចេះបន្តិចបន្តួច។

ក៖ បារាំងអី?

ខ៖ អត់ទេ បារាំងចេះអីអ៊ូបន្តិចបន្តួចមិនចេះទេ។

ក៖ តែសម័យហ្នឹងគេរៀនបារាំងដែរតើ?

ខ៖ រៀនតើ អា បេ សេ ដេ តិចតូចហ្នឹង ប៉ុន្តែយូរហើយភ្លេចអស់ហើយមិនសូវចាំទេ។

ក៖ បាទ!ៗ លោកអ៊ុំ។ តើលោកអ៊ុំស្រីអ៊ឺ! បានរៀនកំរិតថ្នាក់ទីប៉ុន្មានដែរលោកអ៊ុំ? ភាសាខ្មែរ?

ខ៖ ពីដើមថ្នាក់ទី១ ទី២ ទី៣ ទី៤ អញ្ជឹង ដល់ហើយវាជាប់ឡើងដល់ថ្នាក់ទីផ្សឹងទៀត ទៅឡើងយោម។

ក៖ អាហ្នឹងថ្នាក់ទីប៉ុន្មានឡើងយោមហ្នឹង?

ខ៖ ទី៨ ទី៩ហ្នឹងអាជំនាន់ឥឡូវ គេថាទី៧ទីអីហ្នឹង។

ក៖ អ៎! អនុវិទ្យាល័យ!

ខ៖ ទីបានពីរឆ្នាំ ពិបាកណាស់វេទនាណាស់ទៅហោះខ្ញុំពីដើមហោះ! ទៅរៀនវេទនាមានអីជិះកង់កញ្ចាស់ខូចផ្តេសផ្តាស់ ដើរផងអីផងសាលាឆ្ងាយណាស់។

ក៖ ប៉ុន្មានគីឡូលោកអ៊ុំ?

ខ៖ ហ៊ី! ឆ្ងាយប្រហែលពីហ្នឹងទៅផ្សារដើមគឥឡូវហោះឆ្ងាយណាស់។

ក៖ ចូលប្រហែល៥គីឡូអីដឹង។

ខ៖ លើសទៀតហ្នឹងឆ្ងាយណាស់។

ក៖ ពីនេះទៅផ្សារដើមគប្រហែល៧!

ខ៖ ពិបាកណាស់វេទនាពេកដល់តាហើយទៅលែងរៀនទៅ កាលនោះអាយុ១០ឆ្នាំហ្នឹង។

ក៖ ហើយសាលារៀនដែលលោកអ៊ុំទៅរៀនហ្នឹងមានឈ្មោះអីដែរលោកអ៊ុំ?

ខ៖ សាលាសំយោង។

ក៖ ហ្នឹងនៅម្តុំណាដែរ?

ខ៖ ជាប់ពីបន្ទាយក្រាំងហើយហ្នឹង ចាប់ពីសាលាបន្ទាយក្រាំងទៅសំយោង។

ក៖ នៅព្រៃវែងលោកអ៊ុំ?

ខ៖ អត់ទេនៅនេះ ស្រុក កំពុងរោង។

ក៖ ខេត្តអីគេលោកអ៊ុំ?

ខ៖ ខេត្ត ស្វាយរៀង។

ក៖ ខេត្ត ស្វាយរៀង!

ខ៖ ច៎ា!

ក៖ ហើយលោកអ៊ុំស្រីមានមិត្តភ័ក្ក្រជិតស្និតធំឡើងស្រកៗ ជាមួយលោកអ៊ុំទេលោកអ៊ុំ?

ខ៖ បែកគ្នាអស់ហើយ។

ក៖ អ៎! បែកគ្នាអស់ហើយ។

ខ៖ ខ្ញុំមិនសូវមានមិត្តភ័ក្ក្រផង។

ក៖ ហើយលោកអ៊ុំស្រីធ្លាប់ប្រកបអ្វីដែរដើម្បីចិញ្ចឹមជីវិត តាំងពីក្មេងមករហូតដល់ពេលនេះ?

ខ៖ មានធ្វើអីទេ ខ្ញុំធ្វើមើលកូនហ្នឹង និងធ្វើស្រែហ្នឹងមានរកអីផង។

ក៖ លោកអ៊ុំអត់មានរកអីផ្សេងពីធ្វើស្រែ លក់ដូរលក់អីតិចតួចទេអី?

ខ៖ ច៎ា!

ក៖ ហើយលោកអ៊ុំស្រីកាលតាំងពីវ័យក្មេងរហូតដល់ពេលនេះ លោកអ៊ុំគិតថាជីវិតលោកអ៊ុំមានការផ្លាស់ប្តូរអ្វីខ្លះលោកអ៊ុំ?

ខ៖ អូ៎! ពិបាកណាស់លោកគ្រូអើយ! ឥឡូវនេះដល់តាចូលមករស់នៅជាមួយកូនកាន់តែវេទនាខ្ញុំនោះ កូនរកបានវាចិញ្ចឹមតែគ្រួសារវា។ ខ្ញុំរាល់ថ្ងៃហ្នឹងដូរហ្គាសដូរអីលក់ចាយ ដូរហ្គាស១០អញ្ជឹងទៅបានបួនពាន់ ហើយមិញវាយកមកដូរឲទៀតហើយ២០។ ២០អញ្ជឹងគ្រាន់បានប្រាំបីពាន់ដែរគ្រាន់តែបានដោះស្រាយជីវិតរាល់ថ្ងៃ។

ក៖ អ៎! អញ្ជឹងលោកអ៊ុំរកខាងដូរហ្គាសហ្នឹងអី?

ខ៖ ដូរហ្គាស!

ក៖ លក់ហ្គាសឲគេ។

ខ៖ ហ្នឹងហើយចេះតាដូរទៅតិចតួច គេមកដូរហើយមិញគេយកមកឲ២០កំប៉ុង។

ក៖ ២០កំប៉ុងហ្នឹងមួយថ្ងៃលក់ដាច់អស់ទេ?

ខ៖ អត់ទេប្រហែលជាពីបីថ្ងៃ!

ក៖ បាទ!ៗ លោកអ៊ុំ។

ខ៖ ឥឡូវមិនទាន់ឲលុយវាទៅបាត់ហើយ វាដឹងថារវល់។

ក៖ អ៎! បងស្រីមិញ?

ខ៖ អត់ទេ អ្នកផ្សេងវាឲវាអ្នកយកឲ។

ក៖ តើលោកអ៊ុំស្រីមានម្ហូបណា ដែលលោកអ៊ុំចូលចិត្តតាំងពីក្មេងរហូតដល់ពេលនេះទេលោកអ៊ុំ? ម្ហូបលោកអ៊ុំចូលចិត្តម្ហូបអី?

ខ៖ មានសម្លរកកូរអីហ្នឹង។

ក៖ សម្លរកកូរហើយមានអីទៀតលោកអ៊ុំ?

ខ៖ អត់មានអីទេម្ជូរអញ្ជឹងទៅ អត់យើងគិតតាមអត់ទៅមានលុយណាទិញ។

ក៖ ចុះលោកអ៊ុំចូលចិត្តលេងល្បែងប្រជាប្រិយខ្មែរអត់?

ខ៖ អត់ផង ខ្ញុំទៅខាងយេស៊ូហ្នឹងរាល់ថ្ងៃ ច្រៀងសិល្បៈគេឲច្រៀងដែរ។

ក៖ ចុះពីក្មេងៗលោកអ៊ុំធ្លាប់ទៅវត្តចូលឆ្នាំអី?

ខ៖ អត់ដែលផង អត់ច្រៀងទេមិនដែលទេ។

ក៖ អត់ចូលចិត្តទៅលេងល្បែងប្រជាប្រិយជាមួយគេ បោះឈូងអី?

ខ៖ អត់ទេ ទឹមមកចូលហ្នឹងគេឃើញយើងចេះអក្សរតិចៗគេឲច្រៀងយាយនាក់ វណ្ណាហ្នឹង។

ក៖ អ៎! អ៊ុំ វណ្ណា។

ខ៖ នាក់ វណ្ណាហ្នឹងហើយប្រពន្ធតា ម៉ុក ម៉ៃហ្នឹង ហើយខ្ញុំទៅរៀនអក្ខរៈកម្មនៅវិហារហ្នឹងបានពីរបីឆ្នាំចេះតារៀនទៅ ឲតាចេះជាងមុនតិច។

ក៖ ហើយទៅហ្នឹងចេះ?

ខ៖ ចេះតាទៅៗ តាម៉ុក ម៉ៃ អ្នកបង្រៀនបានសញ្ញាប័ត្រសញ្ញាអីដែរតើ។

ក៖ អ៎! ហើយលោកអ៊ុំស្រីចូលចិត្តច្រៀងលេងទេលោកអ៊ុំ?

ខ៖ ចូលចិត្តច្រៀងលេងដែរ។

ក៖ អ៊ុំភាគច្រើនច្រៀងបទអីគេ?

ខ៖ ច្រៀងបទចែវអ៊ុំទូកអ៊ុំអី ច្រៀងបំពេចៅ ចៅកេងអីចឹង! ចូលចិត្តច្រៀងលេងអញ្ជឹងៗ។

ក៖ អ៎! បទស៊ីន ស៊ីសាមុតអីលោកអ៊ុំចូលចិត្តទេ?

ខ៖ ចូលចិត្តតើប៉ុន្តែមិនចេះច្រៀងហ៊ីស!!!

ក៖ អញ្ជឹងចូលចិត្តច្រៀងតែបទ?

ខ៖ អ៊ុំទូកអ៊ុំអីចៅអ៊ើយគេទៅ កុំឲនេះច្រៀងលេងនៅផ្ទះពីរនាក់ចៅអញ្ជឹង។

ក៖ អូ៎! ចូលចិត្តច្រៀងបទបំពេចៅអញ្ជឹង?

ខ៖ ច៎ា!

ក៖ ហើយលោកអ៊ុំស្រីមានក្រុមគ្រួសារ ដែលចេះលេងឧបករណ៍ភ្លេងទេលោកអ៊ុំ? ក្រុមគ្រួសារលោកអ៊ុំ?

ខ៖ អត់ផង។

ក៖ អត់សោះហ្ម៉ង?

ខ៖ មានតែប្អូនគាត់បានចេះ។

ក៖ ប្អូនលោកអ៊ុំរឺក៏?

ខ៖ ប្អូនប្តីខ្ញុំ។

ក៖ អ៎!

ខ៖ ច្រៀងខាងប្រពៃណី។

ក៖ ភ្លេងកាភ្លេងអីហ្នឹងលោកអ៊ុំ?

ខ៖ ច៎ា!

ក៖ ហើយអញ្ជឹងលោកអ៊ុំអត់មានផ្ទះផ្ទាល់ខ្លួនទេ? តាំងពីណាពីណៃមក?

ខ៖ អត់មានទេ អាពីសង្គមមានហើយមកអញ្ជឹងខ្ញុំក្រ ប្តីខ្ញុំស្លាប់ទៅខ្ញុំមានអីខ្ញុំក៏ឲផ្ទះហ្នឹងទៅគេទៅ ឲតែរួចខ្លួនខ្ញុំជំពាក់លុយគេ។

ក៖ កាលមានផ្ទះផ្ទាល់ខ្លួនហ្នឹង ប្តីមុនរឺប្តីក្រោយ?

ខ៖ ប្តីក្រោយហ្នឹង។

ក៖ អ៎! អញ្ជឹង។ ហើយលោកអ៊ុំស្រីមានរៀនជំនាញអីតពីក្រុមគ្រួសារទេលោកអ៊ុំ?

ខ៖ អត់ផង។

ក៖ អត់ទទេហ្ម៉ង?

ខ៖ អត់ទទេ។

ក៖ គ្រួសារអត់មានបង្រៀនជំនាញខ្លះៗដល់អ៊ុំទេន៎!? តើលោកអ៊ុំស្រីអាចប្រាប់ក្មួយ ពីពេលដែលលំបាកក្នុងជីវិតរបស់លោកអ៊ុំស្រីដល់ក្មួយបានទេលោកអ៊ុំ?

ខ៖ បាន!

ក៖ គិតថាពីក្មេងដល់វ័យប៉ុណ្ណឹង កំឡុងពេលណាដែលលោកអ៊ុំគិតថាជីវិតលោកអ៊ុំពិបាកហ្ម៉ង?

ខ៖ ពិបាកៗហ្នឹងតាំងពីប្តីខ្ញុំនៅរហូតឥឡូវហ្នឹងពិបាកណាស់ខ្ញុំហ៎! ជំពាក់លុយខ្ចីលុយគេអញ្ជឹងទៅ រួចហើយឲផ្ទះគេទៅ ហើយក៏មកនៅជាមួយកូនរាល់ថ្ងៃក៏ពិបាកដែរ ពិបាកយ៉ាងមិចពិបាកដូរថាហូបចុកអីចឹងគេទៅៗ យើងនៅចៅគេឲពីរពាន់បីពាន់ចៅស៊ីមិនគ្រាន់អញ្ជឹងទៅ យាយដូរហ្គាសបានអញ្ជឹងចែកឲចៅចាយទៅ ហើយវាគ្មានលុយគ្មានកាក់អីផង។

ក៖ បាទ!ៗ លោកអ៊ុំ។

ខ៖ មួយថ្ងៃៗហូបតាផ្តេសតាផ្តាសឲតែរស់ទៅ ហើយកូននេះសង្ឃឹមអីវា វាបានតែចិញ្ចឹមកូនវាទេកូនវាពីរនាក់ដែរ។ អើយសួរតាលោកប្រធានទៅដឹងហើយជីវិតពិបាកណាស់ថ្លង់គ និងសំណាងចេះរស់ឈឺជិតងាប់តើពូ។

ក៖ បាទ!ៗ លោកអ៊ុំ។

ខ៖ ឈឺទៅដេកពេទ្យស្វាយរៀងជិតងាប់ជិតរស់កន្លែងសង្គ្រោះដ៏ហើយ ចេះតែតោងកដើរបានតិចៗទាតាទៅផ្ទះទេ ចេះសំណាងជាបានខ្ញុំចេញរួចពីវាចេះតានៅពិបាកវេទនាអីចេះតាជួយវាទៅព្រោះវាគ្មាន។

ក៖ បាទ!ៗ។ ហើយលោកអ៊ុំគិតថាពីមុន ហើយនិងឥឡូវមួយណាពិបាកជាង?

ខ៖ ពិបាកដូចគ្នាហ្នឹងខ្ញុំជីវិតតស៊ូវេទនា ពីមុនខ្ញុំនៅនោះដ៏ហើយតាសំ សុផង គាត់ចេះតាទៅមីងអើយមីងទៅនៅហ្នឹងទៅ ផ្ទះជួលខ្ញុំទៅចាំខ្ញុំអាធ្យាស្រ័យលុយខ្លះអីចឹងទៅ ខ្ញុំក៏តាមគាត់មកនៅហ្នឹងមក ដល់តាពេលហ្នឹងគេលក់ឲគេបាត់ហើយមានណាទទេហ្នឹង ហើយរាល់ថ្ងៃហ្នឹងមានអានេះជូនទៅវិហារហ្នឹង គេមានរម៉កឥឡូវខូច លោកប្រធានអ៊ើយជួយផង ហើយបើឌុបតាសមាជិកគ្មានមួយរយអញ្ជឹងទៅមិចរួច ថាឲយកទៅធ្វើយកទៅធ្វើអត់មានលុយ។

ក៖ បាទ!ៗ

ខ៖ ហើយចុះអត់លុយបានអីធ្វើពូ? បានអីធ្វើបើគាត់អត់អឺផងគាត់ថា ធ្វើសិនទៅចាំយក យកអីណា។

ក៖ បាទ! អរគុណច្រើនលោកអ៊ុំ។ អញ្ជឹងនៅពេលដែលលោកអ៊ុំស្រីជួបផលលំបាកអញ្ជឹង លោកអ៊ុំធ្វើការតាំងចិត្តយ៉ាងមេចដើម្បីយកឈ្នះភាពពិបាកហ្នឹងលោកអ៊ុំ?

ខ៖ ទៅវិហារ ហើយនឹកគុណព្រះវបិតាឲជួយកូន ព្រោះកូនពិបាកណាស់រាល់ថ្ងៃខ្ញុំនឹកឃើញរាល់ថ្ងៃ ខ្ញុំស្រកទឹកភ្នែកយប់ៗ ទុក្ខវេទនាណាស់ឲព្រះជួយកូនផង យូរៗអញ្ជឹងកូនចេះថាម៉ាក់ឯងពិបាកណាស់ ចុះហែងរកមិនបានសោះមិនពិបាកមិច ពិបាកអញ្ជឹងទៅឲព្រះជួយម៉ែ ដែរខ្ញុំចេះតែនាំកូនទៅហ្នឹងរហូតចៅពីរបីនាក់ចេះតែទៅ មីទូចហ្នឹងក៏ទៅដែរគេថា កូនល្អយេស៊ូគ្រីស្ទអាម៉ែន មីទូចហ្នឹងវាចេះនិយាយអញ្ជឹងដែរតើ។

ក៖ បាទ!ៗ លោកអ៊ុំ។ តើលោកអ៊ុំស្រីមានអ៊ឺ! បទពិសោធន៍ណាខ្លះដែលល្អៗ ក្នុងជីវិតរបស់លោកអ៊ុំស្រីទេលោកអ៊ុំ? ដូចថាតាំងពីតូចរហូតដល់វ័យប៉ុណ្ណឹងលោកអ៊ុំរស់នៅដោយមានភាពសប្បាយចិត្ត?

ខ៖ ខ្ញុំតាំងពីតូចមករហូតដល់ឥឡូវវាគ្មានសប្បាយដែរ តែឥឡូវខ្ញុំបានចូលព្រះហ្នឹងវាធូជាងមុនបន្តិច ចេះតែបានទៅរកព្រះទៅវាល្អហើយ ប៉ុន្តែគ្រាន់តែអត់ហ្ម៉ងគ្រាន់តែអង្ករគ្មានហូបផងថ្ងៃហ្នឹង។

ក៖ ហើយធូរយ៉ាងមិចលោកអ៊ុំ ពេលដែលបានស្គាល់ព្រះ?

ខ៖ ធូរដូចថាយើងចេះតែបានទៅៗសប្បាយនៅវិហារ នៅនេះវាពិបាកអញ្ជឹងណា។

ក៖ បាទ!ៗ

ខ៖ ទៅវិហារសប្បាយចិត្ត។

ក៖ ហ្នឹងអរគុណច្រើនលោកអ៊ុំ។ ហើយលោកអ៊ុំស្រីតាំងពីនៅវ័យក្មេង តើលោកអ៊ុំស្រីធ្លាប់មានសង្ឃឹមចង់បានអ្វីដែរក្នុងចិត្ត ហើយធំឡើងបំណងប្រាថ្នាហ្នឹងវាបានសំរេចលោកអ៊ុំ?

ខ៖ បំណងប្រាថ្នាតែវាអត់បានសំរេចផង។

ក៖ លោកអ៊ុំមានបំណងអីដែរតាំងពីក្មេងមក?

ខ៖ ធ្វើការធ្វើអីដល់ហើយវាអត់បានអី បំណងប្រាថ្នាបានចូលព្រះនេះតែម្តង ជាពិសេសអានេះតាំងពីតូចអោយនាំខ្ញុំទៅ នាំខ្ញុំទៅចូលព្រះតាំងពីតូចហ្នឹងកាលហ្នឹងទៅលេងស្តាតនេះ ហើយព្រះយេស៊ូវគេមកហើយកាលហ្នឹងវាមិនទាន់មានប្រពន្ធទេ ហើយខ្ញុំចេះតែទៅនាំកូនទៅលេងទៅចង់ឲជាគ្មានជាផងនៅតែថ្លង់។

ក៖ បាទ!ៗ។

ខ៖ ថ្លង់ទល់ឥឡូវ ពិបាកជាងគេតាកូនហ្នឹង។

ក៖ ហើយសព្វថ្ងៃហ្នឹងក្រុមគ្រួសាររបស់លោកអ៊ុំជឿព្រះប៉ុន្មាននាក់ដែរលោកអ៊ុំ?

ខ៖ ជឿទាំងអស់នៅសល់តែប្តីវាមួយអត់ជឿ ប្រពន្ធវាក៏ជឿដែរ។

ក៖ ធ្វើបុណ្យជ្រមុជទឹកហើយអស់ហើយលោកអ៊ុំ?

ខ៖ ច៎ា! ជ្រមុជទឹកអស់ប៉ុន្មានឆ្នាំហើយ ពីរឆ្នាំបួនប្រាំឆ្នាំហើយប្រពន្ធ កូនមួយដែរទៅធ្វើរោងចក្រហ្នឹងហើយអានេះ ក៏យូរហើយដែរនេះប្រាំមួយប្រាំពីរឆ្នាំហើយ កូនចៅវាទាំងអស់ជ្រមុជទឹកអស់ហើយ នោះរូបថត នៅលើមីស្រីតូចទើបបានជ្រមុជទឹក កូនអានេះ។

ក៖ បាទ!ៗ លោកអ៊ុំ។

ខ៖ រៀនថ្នាក់ទី៣ទី៤ ហើយចៅខ្ញុំអាប្រុសក៏បានជ្រមុជទឹកហើយអស់ដែរ។

ក៖ បាទ!ៗ លោកអ៊ុំ។

ខ៖ គេខាងនំបុ័ង ហើយនិងទឹក គេឲចូលយុវជនហើយអាយុវាជាងដប់ឆ្នាំហើយ។

ក៖ បាទ!ៗ អរគុណច្រើនលោកអ៊ុំ។ បើសិនជាលោកអ៊ុំអាចផ្តាំប្រាប់អ្វីមួយទៅកាន់កូនចៅរបស់លោកអ៊ុំ ជំនាន់ក្រោយៗតើលោកអ៊ុំនឹងប្រាប់អ្វីខ្លះទៅកាន់ពួកគាត់?

ខ៖ ច៎ា! ខ្ញុំនឹងផ្តាំកូនចៅឲដើរតាមក្នុងគន្លងធម៌ព្រះវបិតាឲបានល្អ បើកូនមិនជឿព្រះវបិតាទេមុខជាមានទុក្ខក្រោយហើយកូន ផ្តាំអញ្ជឹងរាល់ថ្ងៃអញ្ជឹងកូនអើយត្រូវតែជឿម៉ែ ហើយវាជឿតើកូនខ្ញុំជឿរហូតហ្នឹងតែនៅកូនប្រុសវានៅហូបស្រា វាមិនទាន់ជឿទៅវាមិនបានទេនៅកូនមួយ។

ក៖ បាទ!ៗ លោកអ៊ុំ។

ខ៖ បើអានោះក៏វាចូលដែរនៅអី កោះធំហ៎! កូនខ្ញុំ​កូនប្រុសនៅកោះធំកូនប្រសា។

ក៖ គាត់ចូលខាងព្រះវិហារផ្សេង?

ខ៖ ហ្នឹងហើយចូលនៅហ្នឹង ចូលវិហារយើងហ្នឹងដែរតែវាចូលហ្នឹង។

ក៖ បាទ!ៗ។

ខ៖ នៅកោះធំគេនៅហ្នឹងនៅកោះទាវ។

ក៖ ហើយលោកអ៊ុំមានពាក្យអីផ្តាំផ្ញើរបន្ថែមទៀតទេលោកអ៊ុំ? សំរាប់កូនចៅជំនាន់ក្រោយហ្នឹង?

ខ៖ ខ្ញុំមានពាក្យផ្តាំផ្ញើរទៅកូនខ្ញុំទាំងអស់ហ្នឹងជឿលើព្រះវបិតា ហើយធ្វើដំណើរទៅណាមកណាសូមឲកូនជឿព្រះ នឹកគុណព្រះវបិតាជាប់ក្នុងខ្លួនទាំងខ្ញុំតើចេញទៅណានឹកគុណព្រះរហូតហ្នឹង ខ្ញុំមិនដែលនេះទេកូនចៅខ្ញុំតាមរហូតកូនអ៊ើយ កូនអាណិតម៉ែកូនវាតាម បើវាមិនទៅវាឌុបទៅដែរអានោះ។

ក៖ បាទ!ៗ

ខ៖ វាឌុបទៅដល់ដែរវាមិនទាន់ មិនដឹងអាយុប៉ុន្មានដូចតាសំ សុផន។ ខ្ញុំដល់អាយុខ្ញុំច្រើនតិចដែរបានខ្ញុំចូល ខ្ញុំមិនទាន់ទេតិចវាចូលដូចតាគ្នាហ្នឹងពូ ខ្ញុំជំពាវនាវដល់ព្រះវបិតាឲជួយកូន។

ក៖ ហើយលោកអ៊ុំស្រីមានបំណងប្រាថ្នាដូចជា ទៅថ្ងៃខាងក្រោយចង់ឲកូនចៅគាត់រៀនសូត្រ​ រឺក៏ប្រកបមុខរបរអី?

ខ៖ ឲកូនចៅបានរៀនសូត្រធំចេះទៅ ហើយដើរតាមព្រះរហូតទៅកូនចៅ ចៅខ្ញុំកំពុងតែដើរហើយនោះ។

ក៖ បាទ!

ខ៖ ចៅស្រី។

ក៖ ហើយសព្វថ្ងៃលោកអ៊ុំអ៊ឺ! មានកូនប៉ុន្មាននាក់ដែលរស់នៅ?

ខ៖ កូនខ្ញុំប្រាំមួយ។

ក៖ ប្រាំមួយនាក់។

ខ៖ នៅតាប្រាំមួយនាក់ ច៎ា! គ្រាន់តែគេនៅឆ្ងាយពីគ្នាណា នៅតែពីរនៅហ្នឹង នៅឯស្រុកពីរ ហើយនៅកោះធំហ្នឹងមួយ ហើយនៅអីលិចហ្នឹងពីរ។

ក៖ គាត់មានឈ្មោះអីខ្លះដែរលោកអ៊ុំ?

ខ៖ ឈ្មោះអ៊ឺ! អាប្រុស គេហៅក្រៅអាប្រុសៗ។

ក៖ ចុះឈ្មោះពិតប្រាកដរបស់គាត់?

ខ៖ ឈ្មោះ ឃួន មន្នីរស្មី ហើយអានៅកោះធំឈ្មោះ សំ រតនា ហើយនៅស្រុកស្រែហ្នឹងឈ្មោះ សំ ស៊ីថូ ហើយនិងសំ ធី ហើយនៅហ្នឹងនេះ សំ ស៊ីថា ហើយ សំ មិថុនា។

ក៖ ហើយពួកគាត់អាសាមកលេងលោកអ៊ុំដែរតើ?

ខ៖ មិនដែរមកទេ គេខំរកស៊ីមិនសូវមកទេពិបាកដែរតើកូន។

ក៖ អត់ដែរទំនាក់ទំនងមកតាមទូរស័ព្ទទូរអី?

ខ៖ អត់ទេ ខ្ញុំអត់មានទូរស័ព្ទផង មិនដែរទំនាក់ទំនងទេមួយឆ្នាំអញ្ជឹងមានតែខ្ញុំទៅ ទៅលេងវា វាពិបាកដែរហ្នឹង។

ក៖ មួយឆ្នាំជួបគ្នាបានមួយម្តងអីចឹង?

ខ៖ ច៎ា! ជួបគ្នាបានម្តងអញ្ជឹងទៅ ទៅអញ្ជឹងគេឲលុយមកវិញជិះឡានជិះអីដែរ បើថាឲទៅតែ​​ឯងឥឡូវជិតបោះឆ្នោតនឹងគេឲទៅ ខ្ញុំថាគ្មានលុយទេ វាថាទៅចាំខ្ញុំឲលុយម៉ាក់ឯងមកវិញ។

ក៖ ហើយកូនច្បងគេអាយុប៉ុន្មានហើយលោកអ៊ុំ?

ខ៖ អាច្បងសែជាង។

ក៖ ហើយបន្ទាប់ៗមកទៀត?

ខ៖ បន្ទាប់ៗមកទៀតហ្នឹង អានោះសែសិបហើយយ៉ាងអាមួយហ្នឹងនៅស្រុកហ៎! ហើយបន្ទាប់មកអានេះសាមជាង អានោះជិតសាមអានេះម្ភៃជាងជិតសាមសិបអីដែរហ្នឹងពៅ។

ក៖ បាទ!ៗ លោកអ៊ុំ។ អញ្ជឹងអរគុណច្រើនលោកអ៊ុំស្រី ដែលលោកអ៊ុំស្រីបានផ្តល់ឳកាសឲក្មួយបានធ្វើបទសម្ភាសលោកអ៊ុំ។

ខ៖ ច៎ា!

ក៖ ហើយប្រហែលជាបទសម្ភាសរបស់ក្មួយមានតែប៉ុណ្ណឹង តែមុននឹងបញ្ចប់បទសម្ភាសនេះប្រហែលជាក្មួយនឹងសំថតរូបលោកអ៊ុំស្រីមួយប៉ុស្តិ៍ពីរប៉ុស្តិ៍អីទុកជាអានុសាវរីយ៍លោកអ៊ុំ។

ខ៖ ច៎ា!

ក៖ តើលោកអ៊ុំស្រីអនុញ្ញាតឲក្មួយធ្វើការដាក់រូបថត និងបទសម្ភាសនេះនៅក្នុងគេហទំព័ររបស់សាកលវិទ្យាល័យ Brigham Young បានដែរឬទេលោកអ៊ុំ?

ខ៖ បានតើ។

ក៖ បាទ! អញ្ជឹងអរគុណច្រើនលោកអ៊ុំ។ ហើយសាកលវិទ្យាល័យនឹងផ្តល់ជូនលោកអ៊ុំស្រីនូវថតចម្លងមួយច្បាប់នៃបទសម្ភាសនេះ ហើយលោកអ៊ុំស្រីអាចចូលទៅស្តាប់វានៅលើគេហទំព័រហ្នឹងពេលណាក៏បានដែរលោកអ៊ុំ។

ខ៖ ច៎ា!

ក៖ គេហទំព័រហ្នឹងប្រសិនបើយើងមានទូរស័ព្ទទំនើបអីយើងអាចចូលទៅ ហើយស្តាប់វាពីសម្លេងដែលក្មួយបានថត ហើយថ្ងៃក្រោយទៅក្មួយនឹងវាយជាអត្ថបទភាសាខ្មែរទុកឲកូនចៅលោកអ៊ុំមើល រឺក៏អាន។

ខ៖ អញ្ជឹងដាក់រូបថតចៅ!

ក៖ អញ្ជឹងអរគុណច្រើនលោកអ៊ុំ សូមជំរាបលាសិនលោកអ៊ុំ។

ខ៖ ច៎ា!